Ritratt: Unsplash  45 persuna mietu f'xita qawwija u maltemp ikkawżati mill-uragan Ida li seħħew fil-Grigal tal-Istati Uniti. L-uragan, li laqat l-istat ta' Louisiana l-Ħadd li għadda, ikkawża ħsarat fil-belt ta' New Orleans, kif ukoll imwiet f'numru ta' stati fl-Istati Uniti. Il-gvernatur ta' New Jersey, Phil Murphy, irrapporta li minn tal-inqas 23 persuna tilfu ħajjithom minħabba l-uragan. "Ħafna minn dawn l-imwiet kienu nies li nqabdu fil-vetturi tagħhom minħabba l-għargħar. Nitolbu għall-familji tagħhom", Murphy qal. Fi New York City, il-Pulizija qalet li minn tal-anqas 13-il persuna tilfu ħajjithom. Fost dawn kien hemm persuna li nqabdet fil-karozza tagħha, u 11 li mietu mgħarrqa f'appartamenti taħt l-art. Uffiċjali minn Pennsylvania qalu li minn tal-anqas ħames persuni mietu, fosthom persuna li mietet wara li ntlaqtet minn siġra li waqgħet fuqha. Intant, f'diskors fil-White House f'Washington il-President tal-Istati Uniti Joe Biden qal, "dawn il-maltempati estremi, u l-kriżi fil-klima, qegħdin hawn. Għandna bżonn inkunu ppreparati aħjar u rridu naġixxu". Ilbieraħ, l-awtoritajiet fi New York ħabbru stat ta' emerġenza minħabba dan l-uragan. Is-Sindku ta' New York, Bill de Blasio, qal li t-temp li esperjenzat din il-belt huwa wieħed storiku, hekk kif qatt ma seħħ maltemp bħal dan. Is-sindku spjega wkoll li t-temp ikrah huwa kkaratterizzat minn "għargħar brutali". Stat ta' emerġenza fi New York kawża tal-Uragan Ida Il-Ħadd li għadda ġie rrappurtat li l-uragan mexa minn Mississippi lejn Louisiana u li żied fis-saħħa tiegħu. Twissija dwar dan l-uragan inħarġet anke fi New Orleans u Alabama. Biża' fl-Istati Uniti minħabba l-uragan Ida